钦定古今图书集成/明伦汇编/官常典/第501卷 > 马全义
## 钦定古今图书集成/明伦汇编/官常典/第501卷 > 马全义

按《宋史》本传：“全义，幽州蓟人。十馀岁学击剑，善骑射。
十五隶魏帅范延光帐下。延光叛，晋祖征之，以城降，
悉籍所部来上。全义在籍中，因补禁军。以不得志，遂
遁去。汉乾祐中，李守真镇河中，召置帐下。及守真叛，
周祖讨之，全义每率敢死士，夜出攻周祖垒，多所杀
伤。守真贪而无谋，性多忌克，全义屡为画策，皆不能”
用。城陷，遂变姓名亡命。周广顺初，世宗镇澶渊，全义
往事之，从世宗入朝，周祖召见，补殿前指挥使，谓左
右曰：“此人忠于所事，昔在河中，屡挫吾军，汝等宜效
之。”世宗即位，迁右番行省。从世宗战高平，以功迁散
员指挥使。从征淮南，以功迁殿前指挥使、右番都虞
候。恭帝即位，授铁骑左第二军都校，领播州刺史。宋
初，历内殿直都知、控鹤左厢都校、领果州团练使。从
征李筠，筠退保泽州，城小而固，攻之未下。太祖患之，
召全义赐食御榻前问计。对曰：“筠守孤城，若并力急
攻，立可殄灭。倘缓之，适足长其奸尔。”太祖曰：“此吾心
也。”即麾兵急击之，全义率敢死士数十人，乘城攀堞
而上，为飞矢贯臂，流血被体，全义拔镞临敌，士气益
奋，遂克其城。迁虎捷左厢都校，领计州防御使。又从
征李重进，领控鹤、虎捷两军为后殿。贼平班师，录功
居多，改龙捷左厢都校、领江州防御使。俄被疾，太祖
遣太医诊视，仍谕密旨曰：“俟疾间，当授以河阳节制。”
全义疾已亟，但叩头谢。数日卒，年三十八。特赠检校
太保、大同军节度使。子知节。